Document ID: 31984R0042

*****
ΚΑΝΟΝΙΣΜΟΣ (ΕΟΚ) αριθ. 42/84 ΤΗΣ ΕΠΙΤΡΟΠΗΣ
της 6ης Ιανουαρίου 1984
περί τροποποιήσεως του κανονισμού (ΕΟΚ) αριθ. 1569/77 περί καθορισμού των διαδικασιών και όρων αναλήψεως των σιτηρών από τους οργανισμούς παρεμβάσεως
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως της αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 1451/82 (2), και ιδίως το άρθρο 7 παράγραφος 5,
Εκτιμώντας:
ότι ο κανονισμός (ΕΟΚ) αριθ. 1569/77 της Επιτροπής της 11ης Ιουλίου 1977 (3), όπως τροποποιήθηκε τελευταία από τον κανονισμό (ΕΟΚ) αριθ. 1912/82 (4), προέβλεψε, στο άρθρο 3 παράγραφος 4, ότι η πληρωμή των εμπορευμάτων που πωλούνται στην παρέμβαση πρέπει να πραγματοποιείται εντός ευλόγου χρόνου μετά από την ανάληψη· ότι η εφαρμογή της διατάξεως αυτής οδήγησε σε διαφοροποιημένες πρακτικές μεταξύ των κρατών μελών καθιστώντας ιδιαίτερα ενδιαφέρουσες, σε ορισμένες περιπτώσεις, τις εισφορές στην παρέμβαση· ότι για μια καλή διαχείριση της αγοράς πρέπει, κατά συνέπεια, να τροποποιηθεί η διάταξη αυτή προβλέποντας ότι η πληρωμή έλαβε χώρα κατά τη λήξη καθορισμένης προθεσμίας·
ότι η Επιτροπή Διαχείρισης Σιτηρών δεν διατύπωσε γνώμη εντός της προθεσμίας που τέθηκε από τον πρόεδρό της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 3 παράγραφος 4 του κανονισμού (ΕΟΚ) αριθ. 1569/77 αντικαθίσταται από το εξής κείμενο:
«4. Η πληρωμή πραγματοποιείται μεταξύ της 120ής και της 140ής ημέρας μετά από την ανάληψη.»
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται στην πληρωμή των προϊόντων που προσφέρονται στην παρέμβαση από την ημερομηνία ενάρξεως της ισχύος του.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 6 Ιανουαρίου 1984.

Labels: 2
3
4